als_Latn dik_Latn sag_Latn
Paundi zgjeron fitimet ndaj euros
Paundi Britanik është rritur drejt nivelit më të lartë në 7 vitet e fundit në raport me euron, pasi disa të dhëna në Britani treguan se pagat u rritën, ndërsa niveli i papunësisë shënoi rënie.
Të ardhurat mesatare javore, duke përfshirë edhe bonueset, u rritën me 2.4% në terma vjetorë gjatë Dhjetorit, shumë më lart se inflacioni që gjendet në 0.5%. Gjithashtu, Zyra Britanike e Statistikave njftoi se papunësia në Britani ra më 5.7%, niveli më i ulët në më tepër se 6 vjet.
Normat e interesit në Britaninë e Madhe po qendrojnë në nivelin më të ulët historik dhe përmirësimi i treguesve ekonomikë ka hapur debatin brenda këshillit drejtues të Bankës së Anglisë për rritjen e normave të interesit.
Gjatë sesionit të sotëm, investitorët do të presin procesverbalin e takimit të fundit të Rezervës Federale, për të mësuar se kur mund të vijë rritja e normës bazë të interesit. Ndërkohë, monedha e përbashkët europiane, euro, është në rënie me rreth 0.3% në raport me dollarin amerikan dhe këmbehet me 1.1375 dollarë. Fokusi do të jetë i përqendruar edhe tek situata në Greqi.
als_Latn als_Latn als_Latn als_Latn als_Latn